หุ้นทองน้ำมันสหรัฐปิดบวกลบเล็กน้อย
หุ้นดาวโจนส์บวก 42.76 จุดรับไอพีโอหุ้นแมนยูฯ - น้ำมันปิดลดลง 49 เซนต์ที่ 92.87 ดอลลาร์ต่อบาร์เรล ทองบวก 2.60 ดอลลาร์ปิดที่ 1,622.80 ดอลลาร์สหรัฐต่อออนซ์
11 ส.ค. 2555

หุ้นดาวโจนส์บวก 42.76 จุดรับไอพีโอหุ้นแมนยูฯ - น้ำมันปิดลดลง 49 เซนต์ที่ 92.87 ดอลลาร์ต่อบาร์เรล ทองบวก 2.60 ดอลลาร์ปิดที่ 1,622.80 ดอลลาร์สหรัฐต่อออนซ์ 
ดัชนีอุตสาหกรรมดาวโจนส์ ปรับขึ้น 42.76 จุด หรือ 0.32 % ปิดที่ 13,207.95 จุด เอสแอนด์พี 500 บวก 3.07 จุดหรือ 0.22 % ปิดที่ 1,405.87 จุด และแนสแด็กปรับขึ้น 2.22 จุดหรือ 0.07 % ปิดที่ 3,020.86 จุด
ตลาดรับข่าวบวกจากที่หุ้นของสโมสรฟุตบอล แมนเชสเตอร์ ยูไนเต็ดของอังกฤษ จำนวน 16.7 ล้านหุ้น ซื้อขายในวันแรก ราคาปิดตลาดที่ 14 ดอลลาร์ สูงกว่าราคาจองเล็กน้อย
อย่างไรก็ตาม ระหว่างการซื้อขายตลาดถูกกดดันจากข่าวลบ หลังกระทรวงแรงงานสหรัฐ รายงานว่าราคานำเข้าในเดือนก.ค. ร่วงลง 0.6% เป็นการปรับตัวลดลงเดือนที่ 4 ติดต่อกัน สวนทางกับที่นักวิเคราะห์ที่คาดการณ์ว่าจะเพิ่มขึ้น
นอกจากนี้ นักลงทุนผิดหวังกับข้อมูลการนำเข้าและส่งออกของจีนเดือน ก.ค. ซึ่งการส่งออกเพิ่มขึ้นเพียง 1 % เมื่อเทียบช่วงเดียวกันปีก่อน ทั้งนี้ สำนักงานศุลกากรจีน เปิดเผยว่า ยอดส่งออกเดือนก.ค.เพิ่มขึ้น 1.0% ชะลอลงหลังจากที่การส่งออกพุ่ง 11.3% ในเดือนมิ.ย. ส่วนการนำเข้าเพิ่มขึ้น 4.7% หลังจากมิ.ย.พุ่ง 6.3% ส่งผลให้ยอดเกินดุลการค้าเดือนก.ค.ของจีนร่วงลงสู่ระดับ 2.51 หมื่นล้านดอลลาร์ เทียบกับ3.17 หมื่นล้านดอลลาร์ในเดือนมิ.ย.
ด้านสัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนกันยายน ลดลง 49 เซนต์ ปิดที่ 92.87 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 27 เซนต์ ปิดที่ 112.95 ดอลลาร์ต่อบาร์เรล
ขณะที่   ราคาทองคำตลาดนิวยอร์ก บวก 2.60 ดอลลาร์ หรือ +0.16 เปอร์เซ็นต์ ปิดที่ 1,622.80 ดอลลาร์สหรัฐต่อออนซ์